**poem de satori**

*Vasile Andreica*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

apucasem de cusătură și trăgeam

ieșeau monștri cu bale verzi și idile-ntinse pe fir

portrete fanteziste de băieți și imagini angelice de fete

păreri chinuitoare și complexe realmente complexe

și tot trăgeam și tot trăgeam și era ca la pescuit oceanic

când dai la cod sau crabi de zăpadă și scoți tot felul de dihănii

ideile despre sine atârnau ca bolovanii

și proiecțiile azvârlite de alții acopereau fundul mării

ca niște epave din eternul război mondial

și tot trăgeam și trăgeam

până am auzit un sunet cum va fi auzit Noe începutul potopului

și din adâncul burții a izbucnit un uriaș hohot de râs

dragostea m-a privit în ochi și mi-a zis:

știi, era firul meu dintotdeauna.

haide, iubitule,

fă cunoștință cu tine.